รัฐบาลไทย-ข่าวทำเนียบรัฐบาล-ก.เกษตรฯ คิกออฟโครงการ 9101 ตามรอยเท้าพ่อฯ ยิ่งใหญ่ พร้อมกันทั่วประเทศ ณ ศพก. จ.ลพบุรี
วันพฤหัสบดีที่ 27 กรกฎาคม 2560
ก.เกษตรฯ คิกออฟโครงการ 9101 ตามรอยเท้าพ่อฯ ยิ่งใหญ่ พร้อมกันทั่วประเทศ ณ ศพก. จ.ลพบุรี
กระทรวงเกษตรและสหกรณ์ เปิด “โครงการ 9101 ตามรอยเท้าพ่อ ภายใต้ร่มพระบารมี เพื่อการพัฒนาการเกษตรอย่างยั่งยืน” ยิ่งใหญ่ พร้อมกันทั่วประเทศ ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) อ.หนองม่วง จ.ลพบุรี
พลเอก ฉัตรชัยสาริกัลยะ รัฐมนตรีว่าการกระทรวงเกษตรและสหกรณ์ เปิดเผยในโอกาสเป็นประธานในพิธีเปิดโครงการ 9101 ตามรอยเท้าพ่อ ภายใต้ร่มพระบารมี เพื่อการพัฒนาการเกษตรอย่างยั่งยืน ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) อ.หนองม่วง จ.ลพบุรี ว่า ตามที่ ครม. มีมติ เมื่อวันที่ 4 ก.ค. 60 อนุมัติให้กระทรวงเกษตรและสหกรณ์ดําเนินโครงการ 9101 ตามรอยเท้าพ่อฯ นั้น ขณะนี้ได้ขับเคลื่อนงานกันอย่างเต็มที่ เพื่อให้เป็นไปตามกําหนดระยะเวลา ซึ่งเจ้าหน้าที่ทุกคน ได้ทําหน้าที่อย่างเต็มกําลังเพื่อให้งบประมาณลงสู่ชุมชน ถึงมือเกษตรกรอย่างถูกต้อง โปร่งใส และเป็นธรรม ขณะนี้เป็นช่วงเวลาของการทํางานร่วมกับชุมชนในทุกโครงการ จะต้องโปร่งใส มีเจ้าหน้าที่คอยเป็นพี่เลี้ยง รวมทั้งต้องทํางานอย่างรัดกุม เพื่อให้เกิดการตรวจสอบ การกํากับ ติดตาม และประเมินเป็นไปด้วยความเรียบร้อย และเกิดความยั่งยืน รวมทั้งจะต้องประเมินผลของโครงการได้ ภายในวันที่ 5 ธ.ค. 60 ดังนั้น กระทรวงเกษตรและสหกรณ์จึงจัดงานเปิดตัวโครงการ 9101 ตามรอยเท้าพ่อฯ ขึ้นพร้อมกันทั่วประเทศ เพื่อแสดงให้เห็นถึงพลังของเกษตรกรที่ได้ทุ่มเท เดินตามทางที่พระบาทสมเด็จพระเจ้าอยู่หัว ร. 9 ได้พระราชทานไว้ อีกทั้งเพื่อเทิดพระเกียรติ ร.9 และ ร.10
สําหรับความก้าวหน้า โครงการ 9101 ตามรอยเท้าพ่อฯ ขณะนี้ มีชุมชนเข้าร่วมโครงการ 9,101 ชุมชน โดยมีจํานวนโครงการที่คณะกรรมการฯ ระดับอําเภอ พิจารณาอนุมัติโครงการ และสํานักงบประมาณให้ความเห็นชอบแผนปฏิบัติงาน และแผนการเบิกจ่ายงบประมาณ จํานวน 24,168 โครงการ วงเงิน 19,867.20 ล้านบาท คิดเป็นร้อยละ 87.32 ของวงเงินที่คณะรัฐมนตรีอนุมัติ (22,752.50 ล้านบาท) โดยโอนเงินลงถึงชุมชนแล้วทุกโครงการ สัดส่วนของรายการใช้จ่ายงบประมาณ แบ่งเป็นค่าวัสดุและอุปกรณ์ 9,897.27 ล้านบาท คิดเป็นร้อยละ 49.82 และค่าจ้างแรงงาน 9,969.93 ล้านบาท คิดเป็นร้อยละ 50.18 มีจํานวนสมาชิกกลุ่มที่ได้รับการสนับสนุนงบประมาณให้ดําเนินโครงการ 1.56 ล้านราย รวมจํานวนเกษตรกรที่คาดว่าได้รับประโยชน์จากโครงการฯ ทั้งประเทศ 7.78 ล้านราย
นายสมชาย ชาญณรงค์กุล อธิบดีกรมส่งเสริมการเกษตร เปิดเผยว่า โครงการนี้ขับเคลื่อนเป็นไปตามกําหนดระยะเวลา ด้วยความทุ่มเทของเกษตรกร ในพื้นที่มี ศพก. เป็นกลไกในการทํางาน ช่วยขับเคลื่อนและตรวจสอบความโปร่งใส ขณะนี้ขับเคลื่อนพร้อมกันทั่วประเทศ จํานวนกว่า 24,168 โครงการ แบ่งประเภทโครงการ ดังนี้ 1. ด้านการผลิตปุ๋ยอินทรีย์ จํานวน 8,505 โครงการ งบประมาณ 10,572.39 ล้านบาท 2. ด้านการผลิตพืชและพันธุ์พืช จํานวน 5,043 โครงการ งบประมาณ 3,157.92 ล้านบาท 3. ด้านการปศุสัตว์ จํานวน 3,474 โครงการ งบประมาณ 2,044.07 ล้านบาท 4. ด้านการผลิตอาหาร การแปรรูปผลผลิต และผลิตภัณฑ์ทางการเกษตร จํานวน 2,900 โครงการ งบประมาณ 1,221.43 ล้านบาท 5. ด้านการประมง จํานวน 2,596 โครงการ งบประมาณ 1,387.27 ล้านบาท 6. ด้านฟาร์มชุมชน จํานวน 954 โครงการ งบประมาณ 1,007.15 ล้านบาท 7. ด้านการจัดการศัตรูพืช จํานวน 442 โครงการ งบประมาณ 231.51 ล้านบาท 8. ด้านการปรับปรุงบํารุงดิน จํานวน 212 โครงการ งบประมาณ 225.98 ล้านบาท และด้านการเกษตรอื่น ๆ เช่น การปรับปรุงบํารุงดิน จํานวน 42 โครงการ งบประมาณ 16.40 ล้านบาท ซึ่งได้โอนเงินให้คณะกรรมการฯ ระดับชุมชน ครบถ้วนแล้ว
“สําหรับโครงการ 9101 ตามรอยเท้าพ่อฯ เกิดประโยชน์กับเกษตรกรหลายด้าน สําหรับผลที่เกิดทันที คือ เกษตรกรได้รับค่าแรง การจัดซื้อวัสดุ/อุปกรณ์ในท้องถิ่น เกิดรายได้ และเงินหมุนเวียนในชุมชน ผลต่อมาคือเกิดผลผลิต เช่น ปุ๋ยอินทรีย์ ผลผลิตต่าง ๆ นําไปใช้เองลดต้นทุน หรือ นําไปขายสร้างรายได้ และต่อยอดไปถึงการนําผลกําไร ไปดําเนินการซ้ําต่อไป ทําให้เกิดการจ้างงาน ขยายกิจการ เกิดความมั่นคง มั่งคั่ง และยั่งยืนในท้องถิ่นได้ นอกจากนี้ ยังก่อให้เกิดความร่วมแรงร่วมใจ ความสามัคคีในชุมชน ให้คนในชุมชนได้เรียนรู้ปัญหาที่แท้จริงในชุมชนต่อไปได้ ” อธิบดีกรมส่งเสริมการเกษตร กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews60@gmail.com
moac58@gmail.com
www.moac.go.th
www.facebook.com/kasetthai